—

Følgende kategorier af passagerer skal på alle afgange på forbindelsen mellem Paris (Orly) og Korsika tilbydes en billetpris pr. strækning på højst 91 EUR, som forhøjes til 102 EUR i de ti uger mellem udgangen af juni og begyndelsen af september: i) unge (under 25 år) ii) ældre (60 år og derover) iii) studerende under 27 år iv) familier (mindst to personer af samme familie, som rejser sammen) v) handicappede. For de fem ovennævnte kategorier skal luftfartsselskaberne give ubegrænset adgang indtil sidste disponible plads inden for en grænse på mindst 50 % af kapaciteten pr. dag og i hver retning på hver rute. For alle disse passagerkategorier kan luftfartsselskabet kræve, at billetten skal udstedes og betales inden for en frist, der afpasses efter, hvornår reservationen blev foretaget, ifølge et skema, som skal fastlægges efter aftale med Office des Transports de la Corse. Adgangsbetingelserne skal være ens for passagerer, der betaler den reducerede pris for bosiddende, og passagerer, der betaler fuld pris. Såfremt luftfartsselskabernes driftsomkostninger på ruterne stiger unormalt, uforudsigeligt og af grunde, som ikke skyldes luftfartsselskaberne, kan de maksimale billetpriser forhøjes pro rata i forhold til den konstaterede omkostningsstigning. Luftfartsselskaberne på ruterne underrettes om de ændrede maksimale billetpriser, som træder i kraft efter en tidsfrist, der tilpasses omstændighederne. Bortfalder stigningen i omkostningerne, der har medført tilsvarende prisstigninger, vil prisstigningerne — efter at faldet i omkostningerne er konstateret på samme vilkår, bl.a. varighed — blive annulleret med samme frist, efter at dette er meddelt luftfartsselskabet. Priserne for de forskellige passagerkategorier skal løbende udbydes og kunne reserveres, og alle priser skal udbydes til salg via mindst ét internationalt billetreservationssystem og følgende distributionskanaler: reservationscenter, rejsebureauer, internetsystemer og skranker i lufthavnen. Hver af disse distributionskanaler ledsages af klar og præcis oplysning til brugerne i papirform og i elektronisk form, hvor der gøres rede for den gældende prisstruktur uden skatter og inklusive alle skatter samt for distributionsudgifter afhængig af den valgte distributionsform. Luftfartsselskaberne skal træffe foranstaltninger for at sikre, at følgende passagertyper accepteres uden kvotemæssige begrænsninger: — uledsagede børn (UM) i henhold til IATA-reglerne fra 4 år uden ekstra omkostninger — passagerer med begrænset førlighed eller med et anerkendt handicap (WCHR, WCHS, WCHC) skal befordres i henhold til IATA-reglerne. Luftfartsselskaberne dokumenterer med dette for øje, at de råder over godkendte sygebårer. Billetprisen må ikke overstige prisen for summen af de pladser, der optages med henblik på transporten af sådanne passagerer. Luftfartsselskabet tillader hver passager at medbringe 20 kg bagage uden merberegning. Der må højst opkræves 3 EUR for hvert overskydende kg bagage pr. passager. Luftfartsselskabet kan indgå IATA-interliningaftaler, således at der for hver forbindelse er mindst ét luftfartsselskab, som beflyver destinationerne på det nationale område fra lufthavnen Paris (Orly), og som står for prisstrukturen og administrationen af bagagen, og der kan fastlægges nærmere gennemførelsesbestemmelser i de løbende aftaleprotokoller, der indgås mellem luftfartsselskabet og Office des Transports de la Corse.